**OBRAZLOŽENJE UZ PRIJEDLOG PRORAČUNA OPĆINE LIŽNJAN - LISIGNANO**

**ZA 2018. GODINU**

**I opće napomene**

U skladu s odredbama Zakona o proračunu (Narodne novine br. 87/08,136/12,15/15) koje se odnose na izradu proračuna, vlastitih procjena pojedinih prihoda i rashoda koje se temelje na izvršenju proračuna općine u 2016. i 2017. godini, objavljenih Uputa Ministarstva financija za izradu proračuna jedinica lokalne i područne (regionalne) samouprave za razdoblje od 2018. do 2020. godine,Općina Ližnjan – Lisignano izradila je prijedlog Proračuna za 2018. godinu i projekcije proračuna za 2019. i 2020. godinu.

Prema odredbma članka 37. Zakona o proračunu upravno tijelo za financije izrađuje nacrt proračuna i projekcije, te ih dostavlja općinskom načelniku do 15. listopada tekuće godine, a općinski načelnik utvrđuje prijedlog proračuna i projekcija te ih podnosi predstavničkom tijelu na donošenje do 15. studenoga tekuće godine.

Proračunom se omogućava financiranje poslova u cilju ostvarivanja javnih potreba i prava građana, koje se temeljem posebnih zakona i drugih propisa financiraju iz javnih prihoda, odnosno iz proračuna općine.

Pri sastavljanu prijedloga proračuna obvezno je pridržavanje zakonom propisane metodologije koja propisuje sadržaj proračuna, programsko planiranje i proračunske klasifikacije. Zakon o proračunu propisuje trogodišnji proračunski okvir što znači da predstavničko tijelo usvaja proračun za 2018. godinu i projekcije za slijedeće dvije godine – 2019. i 2020. godinu. Zakon također utvrđuje donošenje proračuna na manje detaljnoj razini ekonomske klasifikacije, odnosno razni podskupine (treća razina kontnog plana), te donošenje projekcije na drugoj razini ekonomske klasifikacije.

Na osnovu Zakona o proračunu objavljen je i Pravilnik o proračunskim klasifikacijama (Narodne novine br. 26/10,120/13) koji propisuje vrste, sadržaj i primjenu proračunskih klasifikacija koje su obavezne za proračun, a primjenjuje se u procesu planiranja za razdoblje 2018.-2020. godine. Pravilnikom se definira okvir kojim se iskazuju i sustavno prate prihodi i primici, te rashodi i izdaci po nositelju, cilju, namjeni, vrsti, lokaciji i izvoru financiranja.

Pravilnikom o Proračunskim klasifikacijama naglašava se uspostava organizacijske klasifikacije koja sadržava povezane i međusobno usklađene cjeline proračuna i proračunskih korisnika koje odgovarajućim materijalnim sredstvima ostvaruju postavljene ciljeve. Organizacijska klasifikacija uspostavlja se definiranjem razdjela, glava i proračunskih korisnika, dok se programska klasifikacija uspostavlja definiranjem pojedinih programa, projekata i aktivnosti kojima se ostvaruju ciljevi pojedinog programa, tako da se i u proračunu koji se donosi na trećoj razini ekonomske klasifikacije omogućuje uvid u sve aktivnosti i projekte.

Prijedlog proračuna Općine Ližnjan – Lisignano za 2018. godinu sadrži slijedeće elemente:

- Opći dio proračuna koji sadrži račun prihoda i rashoda i račun financiranja

- Posebni dio proračuna sastoji se od plana rashoda i izdataka raspoređenih u programe koji se sastoje od aktivnosti i projekata

- Plan razvojnih programa

U Računu prihoda i rashoda planirani prihodi i primici iskazani su po prirodnim vrstama i izvorima financiranja, a rashodi i izdaci po ekonomskoj klasifikaciji usklađenoj s Računskim planom proračuna.

U Računu financiranja iskazani su primici od financijske imovine i zaduživanja, te izdaci za financijsku imovinu i otplatu kredita i zajmova.

Posebni dio proračuna sadrži rashode i izdatke raspoređene po programima, odnosno njihovim sastavnim dijelovima (aktivnosti, tekući i kapitalni projekti). Rashodi su iskazani prema ekonomskoj, funkcijskoj klasifikaciji i izvorima financiranja.

Planovi razvojnih programa prema novoj metodologiji, predstavljaju strateško-planski dokument jedinice lokalne i područne (regionalne) samouprave stvarajući pretpostavku za povezivanje svih strateških dokumenata jedinice sa proračunskim planiranjem.

Plan razvojnih treba sadržavati ciljeve i prioritete razvoja jedinice lokalne i područne (regionalne) samouprave, koji su povezani s programskom i organizacijskom klasifikacijom proračuna.

Plan razvojnih programa trebao bi se sastojati od: 1. ciljeva razvoja, 2. mjera, 3. veze sa programskom klasifikacijom, 4. veze sa proračunom, 5. pokazatelja rezultata i 6. veze sa organizacijskom klasifikacijom. Ciljevi i mjere koji se utvrđuju planom razvojnih programa trebaju biti kontinuirani, sveobuhvatni i takvi da doprinose razvoju jedinice.

Kod izrade prijedloga proračuna za 2018. godinu procijenjeni su svi potencijalni prihodi koje Općina Ližnjan može ostvariti u tijeku godine temeljem zakonskih propisa i vlastitih akata, te raspolaganjem svojom imovinom.

Međutim, treba istaknuti i da postoji mogućnost za odstupanja od zacrtanih planskih stavki prihoda budući je i tijekom ove godine od strane Vlade RH upućeno, odnosno od strane Sabora RH usvojeno nekoliko izmjena postojećih zakona koji su značajni za rad i financiranje JLPRS. Konkretno, ovogodišnjim izmjenama Zakona o lokalnim porezima koji je donesen u sklopu Porezne reforme koncem 2016.g., ukinuta je ranije planirana supstitucija komunalne naknade i poreza na kuće za odmor novim - porezom na nekretnine.

Također, u proceduri je donošenje novog Zakona o financiranju JLPRS, gdje se vrše izmjene u rasporedu poreza i prireza na dohodak. Prihod od poreza na dohodak u cijelosti bi se prepuštao jedinicama lokalne i područne (regionalne) samouprave te bi i prihod od poreza na dohodak po osnovi kamata na štednju postao prihod jedinica lokalne i područne (regionalne) samouprave. Šesnaest posto udjela u porezu na dohodak koji je do sada namjenski korišten za financiranje decentraliziranih funkcija kroz sredstva pomoći, prepuštao bi se jedinicama lokalne i područne (regionalne) samouprave, te se planira uspostava novog modela fiskalnog izravnanja koji se financira iz 17 posto udjela u porezu na dohodak.

U proračunu za 2018. g. je uzet u obzir i preneseni namjenski višak prihoda nad rashodima iz prethodnih godina kao i procjena ukupnog viška prihoda nad rashodima koji bi trebao preostati na 31.12.2017.godine, cijenimo da bi ukupni višak prihoda nad rashodima mogao iznositi 3,7 mil.kuna.

Treba istaknuti i da je godišnjim obračunom proračuna za 2016.g. utvrđen ukupni nenamjenski utrošak sredstava po osnovi komunalnog doprinosa u iznosu od 4.296.684,24 kuna (nenamjenski utrošak iz 2014: 1.734.156,58 kuna, nenamjenski utrošak iz 2015.g.: 1.982.603,39, te nenamjenski utrošak iz 2016.g 579.924,27 kuna) a kako se radi o značajnim iznosima potrebno je utvrditi izvore i način namirenja tog utroška, te sukladno uputama MFIN-a od strane Općinskog vijeća usvojiti akcijski plan i utvrditi hodogram s jasnim obvezama i izvršiteljima namirenja tog utroška.

Planirano zaduživanje Općine Ližnjan-Lisignano u 2018. godini, sukladno usvojenim odlukama Općinskog vijeća iznosi 6.000.000,00 kuna te je namijenjeno za podmirivanje izgradnje dječjeg vrtića u Ližnjanu.

U sklopu proračuna provodi se zakonska obveza uključivanja vlastitith i namjenskih prihoda kao i primitaka (zaduživanje) svih proračunskih korisnika u proračun jedinice lokalne samouprave, tako da se nekadašnji vlastiti i namjenski prihodi, te svi rashodi Dječjeg vrtića Bubamara Ližnjan - Scuole dell´infanzia Coccinella Lisignano iskazuju u Proračunu Općine Ližnjan – Lisignano.

Navedeno uključuje i iskazivanje kreditnog zaduženja Dječjeg vrtića Bubamara u iznosu od 4.314.756,83 kuna. Sukladno odlukama Upravnog vijeća Dječjeg vrtića Bubamara vrtić će se kreditno zadužiti za projekte rekonstrukcije i opremanja dječjeg vrtića u naselju Jadreški na k.č. 2872/1 k.o. Pula. (bivša zgrada škole) Predmetni projekt prijavljuje se za ishođenje bespovratnih sredstava iz EPFRR – a (Europskog poljoprivrednog fonda za ruralni razvoj - Mjera 7.4. Programa ruralnog razvoja RH 2014. – 2020.) pri čemu će se značajan dio predmetnog kredita (80% prihvatljivih izdataka) zatvoriti iz odobrenih bespovratnih sredstava iz istog fonda. Projekt će se realizirati odnosno zahtjev za kredit će se podnijeti samo ukoliko bespovratna sredstva budu odobrena za realizaciju predmetnog vrtića iz navedenog fonda.

Općina Ližnjan-Lisignano u tu svrhu treba izdati odgovarajuće suglasnosti odnosno jamstvo za zaduživanje Dječjem vrtiću Bubamara, te je potrebno ishoditi i suglasnost Minstra financija/Vlade RH za izdavanje jamstva.

**II Prihodi i primici**

Prihodi i primici planiraju se u Proračunu za 2018.godinu u ukupnom iznosu od 32.509.375,83 kune, a sastoje se od:

|  |  |
| --- | --- |
| **1. Prihodi i primici Općine Ližnjan** | **27.361.664,00** |
|  |  |
| Prihodi od poreza (61) | 9.345.000,00 |
| Pomoći iz inozemstva i od subjekata unutar općeg proračuna (63) | 4.929.500,00 |
| Prihodi od imovine (64) | 608.750,00 |
| Prihodi od upravnih i administrativnih pristojbi, pristojbi po posebnim propisima i nakn. (65) | 5.543.414,00 |
| Prihodi od prodaje proizvoda i robe te pruženih usluga i prihodi od donacija (66) | 95.000,00 |
| Prihodi od prodaje neproizvedene dugotrajne imovine (71) | 840.000,00 |
| Primici od zaduživanja (84) | 6.000.000,00 |
| **2. Prihodi i primici proračunskog korisnika - Dječjeg vrtića Bubamara Ližnjan** | **5.147.711,83** |
| Pomoći iz inozemstva i od subjekata unutar općeg proračuna (63) | 500.200,00 |
| Prihodi od upravnih i administrativnih pristojbi, pristojbi po posebnim propisima i nakn. (65) | 332.755,00 |
| Primici od zaduživanja (84) | 4.314.756,83 |

1. Prihodi od poreza (porez i prirez na dohodak, porez na imovinu, porez na robu i usluge) planiraju se u iznosu od 9.345.000,00 kuna. Obzirom na trenutni trend izvršenja prihoda od poreza na dohodak koji smo za 2017. godinu planirali vrlo konzervativno te usljed informacija o potencijalnom značajnijem iznosu poreza na promet nekretnina, prihodi od poreza se u 2018.g. planiraju za 8,4 % više nego u 2017.g.

Kod poreza i prireza na dohodak će i dalje biti potrebno pažljivo praćenje ostvarenja u prvom kvartalu 2018. godine kako bi se mogli utvrditi i predvidjeti daljnji učinci najavljenih zakonskih izmjena.

1. Prihodi od pomoći iz inozemstva i od subjekata unutar opće države planiraju se za Općinu Ližnjan - u iznosu od 4.929.500,00 kuna, što je značajno veći iznos od ostvarenja iz 2016. godine prvenstveno što se planira ostvarenje pomoći iz europskih fondova (natječaji za mjeru 7.4. EPFRR -a) na koje se kandidirala Općina za dobivanje sredstava za gradnju novog dječjeg vrtića u Ližnjanu. U slučaju da rezultati natječaja budu negativni po općinu morati će se pristupiti izmjenama i dopunama proračuna.

U istoj se mjeri namjeravaju kandidirati i projekti iz djelokruga komunalne izgradnje nerazvrstanih cesta.

Ostale pomoći koje se planiraju su pomoći iz proračuna Ministarstva turizma za plažu Salbunić 600.000,00, te 548.250 kuna iz Fonda za zaštitu okoliša i energetsku učinkovitost za nekoliko projekta: za energetsku obnovu javnih objekata (vrtići,škole i sl) te za sufinanciranje projekata nabavki kanti za odvojeno prikupljanje otpada.

U proračunske prihode i rashode je također uključen novi projekt koji bi se s 85% sufinancirao iz europskih sredstava, radi se o INTERREG projektu „Wonderland“ koji su kandidirali Općina Ližnjan-Lisignano i JU Zavod za prostorno uređenje IŽ uz još 8 projektnih partnera. Njegova realizacija bi trajala dvije i pol godine. Ukupna vrijednost projekta iznosi 2.401.200,00€ od čega bi, u koliko se projekt odobri Općina Ližnjan-Lisignano za svoje aktivnosti u projektu dobila 1.022.140,00 kuna, a JU Zavod za prostorno uređenje IŽ 1.138.258 Kn.

1. Prihodi od imovine su ukupno planirani u iznosu od 608.750,00 kune, a odnose se na:

* prihode od finanacijske imovine 228.000,00kn (kamate na oročena sredstva, kamate na depozite po viđenju i prihode od zateznih kamata planiranih u iznosu od 190.000,00 kuna; te,
* na prihode od nefinacijske imovine u iznosu od 380.750,00 kuna: zakup poslovnih prostora, udio u prihodu od zakupa poljoprivrednog zemljišta, nakade za koncesije, te naknade za eksploataciju mineralnih sirovina

1. Prihodi od administrativnih pristojbi i po posebnim propisima planiraju se u iznosu od 5.543.414,00 kuna, odnosno više od ostvarenja 2016. godine jer se cijeni da će ostvarenje ovdje najznačajnijeg prihoda – od komunalnog doprinosa biti u okviru iznosa od 3.500.000,00 kuna, slijedom zaprimljenih zahtjeva izdavanje novih akata za izgradnju, za legalizaciju objekata te donošenja rješenja o izvedenom stanju temeljem kojih se izdaju rješenja o visini komunalnog doprinosa. Prihodi od komunalne naknade u 2018.g. planiraju se u iznosu od 1.200.000,00 kuna budući se kontinuirano od strane JUO-Ližnjan izdaje značajan broj novih rješenja o komunalnoj naknadi.

Od ostalih prihoda u ovoj skupini, prihodi od naknade za „legalizaciju“ cijene se na 150.000,00 kuna, naknada za uporabu javnih površina na 100.000,00 kuna, boravišna pristojba na 150.000,00 kn te naknada za prenamjenu poljoprivrednog zemljišta na 50.000,00 kn.

Prihodi po posebnim propisima kao što su udio u vodnom doprinosu, naknada za održavanje groblja i otplate grobnih mjesta, te naknade za koncesijska odobrenja, ukupno se planiraju u iznosu od 385.000 kuna.

1. Ostali prihodi se odnose na donacije pravnih i fizičkih osoba te se planiraju u iznosu od 95.000,00 kuna zbog donacija i očekivanih iznosa sponzorstava za oblikovanje i izdavanje Ližnjanskog zbornika
2. Prihodi od prodaje nefinacijske imovine se u 2018.g planiraju se u iznosu od 840.000,00 kuna.

7. Prihodi i primici proračunskog korisnika Dječji vrtić Bubamara Ližnjan:

a) Prihodi od pomoći iz inozemstva i od subjekata unutar opće države planiraju se u iznosu od 500.200,00 kuna

b) 332.755,00 kuna odnosi se na prihode za posebne namjene sufinanciranja boravka djece od strane roditelja

c) primici od kreditnog zaduženja Dječjeg vrtića Bubamara u iznosu od 4.314.756,83 kuna, sukladno odlukama Upravnog vijeća dječjeg vrtića Bubamara, vrtić bi se kreditno zadužio za projekte rekonstrukcije i opremanja dječjeg vrtića (zgrada stare osnovne škole) u Jadreškima koji se planira kandidirati za dobivanje europskih sredstava na natječaju iz mjere 7.4. EPFRR – a (Europskog poljoprivrednog fonda za ruralni razvoj. Predmetni projekt prijavljuje se za ishođenje bespovratnih sredstava iz pri čemu će se značajan dio predmetnog kredita (80% prihvatljivih izdataka) zatvoriti iz odobrenih bespovratnih sredstava iz istog fonda. Projekt će se realizirati odnosno zahtjev za kredit će se podnijeti samo ukoliko bespovratna sredstva budu odobrena za realizaciju rekonstrukcije vrtića iz navedenog fonda.

Predstavničko tijelo Općine Ližnjan u tu svrhu treba izdati suglasnost na projekt kao i dati jamstva za zaduživanje Dječjem vrtiću Bubamara Ližnjan, te je potrebno ishoditi i suglasnost Ministra financija/Vlade RH za izdavanje tog jamstva.

Dana jamstava/suglasnosti uključuje se u iznos mogućeg zaduženja Općine Ližnjan – Lisignano sukladno članku 91 Zakona o proračunu.

**III Zaduženje i otplate**

Budući da do današnjeg dana zaduženje nije realizirano, Općina Ližnjan – Lisignano u 2018. godini planira kreditno zaduženje u iznosu od 6.000.000,00 kuna. Planirano zaduživanje Općine Ližnjan-Lisignano u 2018. godini, sukladno usvojenim odlukama Općinskog vijeća namijenjeno je za podmirivanje troškova projekta izgradnje dječjeg vrtića u Ližnjanu.

U 2018.g. se ne planira otplata glavnice kreditnog zaduženja već plaćanje pripadajućih naknada za kredit te kamata ( za odobrenje, rezervaciju i interkalarne kamate).

Otplata glavnice kredita je predviđena za 2019. i 2020.godinu i nadalje.

U 2018. godini je planirana otplata u iznosu od 51.000,00 kuna na ime pruzimanja dijela kreditnih obveza za izgradnju županijskog centra za gospodarenje otpadom - Kaštijuna. Sukladno sporazumu iz prosinca 2011.g. ta ulaganja bi u konačnici predstavljala udio Općine Ližnjan u vlasništvu Kaštijuna d.o.o.

Također se planira po osnovi donesenih odluka plaćanje preuzetog dijela kreditne obveze Istarske Županije za izgradnju i opremanje nove Opće bolnice u Puli u iznosu od 26.710 kn.

**IV Rashodi i izdaci**

Planirani rashodi i izdaci uravnoteženi su prihodima i primicima, te prenesenim viškom prihoda iz prethodnih godina te iznose 36.209.375,83 kune.

Okvir u kojem se planiraju rashodi i izdaci determiniran je potrebom namjenskog trošenja propisanih namjenskih prihoda, visinom poreznih i ostalih nenamjenskih prihoda, te postojećim zakonskim i preuzetim obvezama.

U glavnom se razdjelu organizacijska shema dijeli na sedam glava. Ukupni (konsolidirani) rashodi i izdaci od 36.209.375,83 kune raspoređeni su po programima, proračunskom korisniku i ostalim korisnicima.

**Glava 001 01 Jedinstveni upravni odjel**

Ukupni izdaci se planiraju u iznosu od 2.550.850,00 kune od čega se na program Pripreme i donošenje akata iz djelokruga upravnog tijela odnosi 2.449.350,00 kn te na nabavu dugotrajne imovine 101.500,00 kuna. Ostvarenje rashoda ove glave u 2016.godini iznosilo je 2.068.369 kn.

Rashodi za zaposlene planirani su u iznosu od 1.463.500.

Nakon donošenja proračuna za 2018.g. trenutno se ne planira popunjavanje novih slobodnih radnih mjesta sukladno pravilniku o unutarnjem redu Jedinstvenog upravnog odjela osim u dijelu zamjene za službenike kojima je prestao radni odnos.

Planira se primiti jedna osoba na stručno osposobljavanje bez zasnivanja radnog odosa.

Za napomenuti je da je u tijeku nekoliko radnih sudskih sporova pokrenutih protiv odluka prethodne općinske načelnice.

Troškovi za plaće planirani su u okviru proračunskog ograničenja iznosa koji se smije utrošti na plaće službenika i dužnosnika, te plaće namještenika vlastitog pogona, budući predviđeni iznos za plaće daje 13,5 % od maksimalnih 20% ostvarenih prihoda u odnosu na izvršenje proračuna za 2016. godinu.

Rashodi za usluge u iznosu od 640.350 planirani su više od ostvarenja u 2016.g. budući se planiraju veći izdaci u dijelu rashoda za dovršetak projekta sređivanja i uređenja općinske arhive okvirno 66.250 kuna, konzultantski troškovi, te nešto veći troškovi tekućeg i investicijskog održavanja.

Za napomenuti je da se u okviru ove glave planiraju i evidentiraju i svi oni zajednički troškovi materijala i usluga potrebni za ostvarenje programa i aktivnosti i iz drugih organizacijskih glava.

**Glava 001 02 Izvršno tijelo – ured Načelnika**

Kod izdataka u drugoj glavi planirano je 508.100,00 kune.

Rashodi za zaposlene se odnose na troškove za plaće načelnika i zamjenika, na razini su troškova u 2016.godini.

Ostali rashodi u ukupnom iznosu od 142.500,00 odnose se na 70.000,00 kuna za proračunsku pričuvu iz koje se financiraju vanredni nepredviđeni izdaci, 15.000,00 na reprezentaciju, 37.500,00 kn za tiskanje općinskog lista Marlera, te 20.000,00 za djecu.

**Glava 001 03 Predstavničko tijelo i mjesna samouprava**

Za troškove progama donošenje alata i mjera iz djelokruga predstavničkog tijela planira se iznos od 270.000,00 kuna.

Od toga se na naknade odnosi iznos od 170.000,00 kn; u naknade su uključeni rashodi za naknade članovima općinskog vijeća za prisustva na sjednicama, mjesečne naknade predsjedniku i zamjeniku OV, naknade članovima radnih tijela OV (odbori i komisije) te naknade ostalim radnim tijelima koje imenuje Općinsko vijeće.

Za razliku od prethodne dvije, u 2018.godini se ne planiraju troškovi provedbe izbora i troškovi izborne promidžbe.

Za financiranje rada političkih stranaka predviđen je iznos od 30.000,00 kn.

Za program mjesne samouprave predviđen je iznos od 70.000,00 kuna slijedom donesene Odluke o naknadama za rad predsjedniku i članovima vijeća mjesnih odbora, te iznos potreban za rad samih mjesnih odbora.

**Glava 001 04 Društvene djelatnosti**

Ova glava dijeli se na nekoliko programa:

**Program predškolskog odgoja** planiran je u ukupnom iznosu od 7.505.454,34 kuna iz razloga što prema novim propisima Općina Ližnjan u proračun uključuje kako rashode financirane iz svog proračuna tako i sve ostale rashode i izdatke koji se financiraju iz sredstava dječjeg vrtića, uključujući i izdatke koji se planiraju financirati kroz kreditno zaduženje vrtića.

Ukupni iznos Programa predškolskog odgoja raspoređen je na sljedeće podprograme i projekte:

- Rashodi proračunskog korisnika Dječji vrtići Bubamara (financiranje iz proračuna Općine) = 1.364.675,00 kuna

- Rashodi proračunskog korisnika Dječji vrtići Bubamara - financiranje iz namjenskih sredstava, učešća roditelja u cijeni usluge = 332.755,00 kn

- Projekt rekonstrukcije dječjeg vrtića u Jadreškima – odnosi se na projekt kojim se namjerava rekonstruirati i opremiti postojeći objekt – zgrada osnovne škole u Jadreškima – u građevinu predškolske namjene – dječji vrtić. Taj projekt se planira prijaviti na natječaj za bespovratna sredstva iz europskog Programa ruralnog razvoja, Mjera 7.4., potrebna su sredstva u iznosu od 3.707.069,33 kn

- Projekt opremanja dječjeg vrtića u Jadreškima u iznosu od 520.687.,50 kuna, te Projekt koji obuhvaća opće troškove navedenog projekta: konzultantske usluge za pripremu dokumentacije, troškovinici i građevinski nadzori u iznosu od ukupno 180.266,88 kuna.

- Ostale potrebe u predškolskom odgoju – u iznosu od 1.400.000 kn odnose se na sufinanciranje boravka djece u predškolskim ustanovama van općine.

**Detaljno obrazloženje ostalih programa ove glave**:

- Program Javnih potreba u školstvu u iznosu od 544.500, kn

- Program Javnih potreba u kulturi u iznosu od 293.000,00 kn

- Progam Organizacija sportskih i rekreacijskih aktivnosti u iznosu od 475.500,00

- Program Ostalih organizacija, zajednica i ustanova u iznosu od 165.000,00 kn;

dato je kroz prijedlog **Društvenog programa Općine Ližnjan-Lisignano za 2018. godinu, te**

**- Socijalni program za 2018. godinu - u ukupnom iznosu od 1.305.950,00 kuna**

**Glava 001 05 Gospodarstvo i javno zdravstvo i**

**Glava 001 06 Komunalne djelatnosti, detaljno su razrađene kroz prijedloge programa:**

1. Program održavanja objekata i uređaja komunalne infrastrukture Općine Ližnjan-Lisignano za 2018. godinu
2. Program gradnje objekata i uređaja komunalne infrastrukture Općine Ližnjan-Lisignano za 2018. godinu
3. Gospodarski i javno zdravstveni program Općine Ližnjan-Lisignano za 2018. godinu;

te se stoga oni ovdje neće posebno obrazlagati.

**Glava001 07 Vatrogasne službe i civilna zaštita**

Sredstva za program Zaštite od požara i civilne zaštite u ukupnom iznosu od 740.858,26 kuna proizlaze iz zakonskih obveza propisanih posebnim zakonima kojima su regulirane te djelatnosti. Tim zakonima kao i odlukama o minimalnim standardima, određena je visina sredstava koje općina mora izdvojiti za njihovo financiranje. Ta sredstva su značajna i iznose: 415.000,00 kuna za Javnu vatrogasnu postrojbu Pula i 310.000,00 kuna za financiranje dobrovoljnih vatrogasnih društava.

U Ližnjanu 15.11.2017.g.